14.12.2021
Аԥсны Аҳәынҭқарра Ахада Аслан Бжьаниа В. Н. Красносельски Приднестровиатәи Молдавиатәи Ареспублика Ахадас еиҭа иалхра инамаданы адныҳәаларатә цҳамҭа ишьҭит.
«Ҳаҭыр зқәу Вадим Николаи-иԥа, ҳаҭырла сшышәзыҟоу азгәаҭаны, ишәыдысныҳәалоит Приднестровиатәи Молдавиатәи Ареспублика Ахадас еиҭа шәалхра.
Иреиҳаӡоу аҳәынҭқарратә маҵзурахьы шәалхра Приднестровиа ажәлар ишәырҭо агәрагара атәы аҳәоит.
Аԥсны Аҳәынҭқарраҟны аҵак ду арҭоит аԥсны-приднестровиатәи аусеицура. Сара агәра згоит аԥхьаҟагьы иҳабжьоу аимадара ҳажәлар реизҳазыӷьара ахьӡала конструктивла аҿиара шаиуа.
Ҳаҭыр зқәу Вадим Николаи-иԥа, ари аҭагылазаашьа бзиа схы иархәаны, ишәзеиӷьасшьоит шәнапы злаку аусураҟны аихьӡарақәа, аизҳазыӷьара».